Alexander episcopus dilectis filiis magistro et prioribus provincialibus, eorumque vicariis etc... salutem etc... Sacre religionis vestre fama clarissima est ab universis et singulis, ipsam profitentibus, mente vigili conservenda, sed ab illis potissime, quos pro causis legittimis oportet aliquando se de suis conventibus, sicut obedientie virtus exigit, absentare. Sane nonnulli ex fratribus ordinis vestri, qui venerabilibus fratribus nostris archiepiscopis et episcopis, quandoque in sociis deputantur, illa, prout accepimus, presumunt sepe committere, que in ejusdem [Fol. 6 v°] ordinis scandalum, et in suarum vergunt periculum animarum. Cum itaque super hoc per sedem apostolicam deceat salubriter provideri, nos devotioni vestre presentium auctoritate concedimus, ut singuli vestrum, illos ex fratribus eisdem, de quibus auctoritate litterarum apostolice sedis, vel legatorum ejus, dictis archiepiscopis et episcopis, vel pro quibuscumque aliis est provisum, aut contingerit in posterum provideri corrigere, ac etiam, non obstante contradictione aliqua, possint ad eundem ordinem revocare: monemus tamen vos et ortamur, quod si postmodum iidem archiepiscopi et episcopi, apud vos vel aliquem vestrum, pro habendis in societate ipsorum aliis ydoneis fratribus, duxerunt insistendum, eorum in hac parte desiderio annuatis, dummodo id vobis conveniens et expediens videatur; ceterum per litteras apostolicas jam obtentas vel in posterum obtinendas, que de presentibus plenam et expressam non fecerint mentionem, nullos de fratribus ipsius ordinis, prefatis archiepiscopis et episcopis, in socios teneamini deputare, nisi hoc honestati ordinis, et illorum saluti videritis expedire. Nulli ergo etc... concessionis. Datum Viterbii, V idus junii anno tertio.